په ډېره اسماعيل خان کې د يوې کډوالې کم عمره ماشومې سره جنسي تېری شوی
د خېبرپښتونخوا په جنوبي ضلع ډېره اسماعيل خان کې د ټانک څخه کډوال شوې کډې په يوه کم عمره پینځه کلنه ماشومه جنسي تېری شوی خو پوليس وايي روغتيايي حالت يې سم دی.
ډېره اسماعيل خان/ کراچۍ — د ځايي پوليسو په وېنا دا پېښه پرون د اتوار، يکشنبې په ورځ د ډېره اسماعيل خان په ډيال روډ نقشبندي سيمه کې رامنځته شوې ده. د ډي ايي خان د صدر ټاڼې پوليس مشر عابد اقبال د پېښې پخلی کړی او وي او ای ډيوه سره په خبرو کې هغه وويل چې دغه ماشومه يو نامالومه تن په موټر سايکل وړلې او دا یې بيا بيرته د کور څنګ ته پرېښودې ده. هغه وويل ډاکټرانو د ماشومې سره د جنسي تيري پخلی کړی او زیاته کړې يې ده ماشومه اوس هم په روغتون کې ده خو روغتيایي حالت يې ښه دی. دغه کورنۍ چې په ماشومه يې جنسي تيری شوی دا د اېف ار ټانک کړيوام علاقې نه ډېره اسماعيل خان ته کډه شوي دي. پوليس افسر وايي د ماشومې د کور والو په مدعيت کې مقدمه درج کړی شوې او پينځه مشکوک کسان يې نيولي دي خو که ماشومه دا کسان وپېژني ډېره به ښه وي کنه دوی به بيا د ډي اېن ای د لارې په پېښه کې د تورن کس د مالومولو هڅه کوي. په خېبرپښتونخوا کې د ښځو د حقونو دپاره کار کوونکې صايمه منير چې د عورت فاؤنډېشن نومې غېر دولتي ادارې غړې ده، وايي په خېبرپښتونخوا کې دغه ډول پېښې سېوا شوې اول پېښور، بيا مردان او صوابۍ او اوس تر ډېره اسماعيل خانه راورسېدې. وي او ای ډیوه سره په خبرو کې هغې وويل دا هغه پېښې دي چې په ښاري علاقو کې رامنځته شي رپوټ شي ګنې په لرې پرتو علاقو کې داسې پېښې رپوټ کيږی هم نا. منير وايي په پاکستان کې اول خو د دغه ډول پېښو د مخنيوي دپاره کوم کوټلي قوانين نشته او که چرته کوم دي هم په هغې عمل نه کیږي. هغې زياته کړه دا د لاقانونيت نتيجه ده ځکه دلته ټول ماشومان غېر محفوظ دي. په پاکستان کې د ماشومانو د حقونو دپاره کار کوونکي غېر دولتي تنظيم ساحل په خپل يو رپوټ کې ويلي چې د روان کال ٢٠١٩ په لمړو شپږو مياشتو کې د جنورۍ نه تر جون د مياشتې په موده کې ۱۳۰۴ ماشومان د جنسي تيري ښکار شوي دي. د رپوټ ترمخه د جنسي تيرو د پېښو وروسته ١٢ هلکان او ٤ جينکې وژلې شوې هم دي. په رپورټ کې د ورکړی شوو شمېرو ترمخه په خېبرپښتونخوا کې ٥١ ، په بلوچستان کې ٣٢ ، په ګلګت بلتستان کې درې ، په کشمير کې ١٨، په اسلام اباد کې ٩٠ ، په سيند صوبه کې ٤٥٨ او په پنجاب صوبه کې تر ټولو زيات ٦٥٢ ماشومان د جنسي تيريو نښه ګرځيدلې دي. په پاکستان کې غېر دولتي ادارې او د بشري حقونو دپاره کار کوونکي وايي دا هغه شمېرې دي چې رپوټ شي ډېری داسې پېښې د رپوټ کېدو نه هم پاتې شي او يا پرې خلک ځان غلی پاتې کړي.